|  |
| --- |
| ethnosimo-aade-gr |

Αθήνα, 11 Νοεμβρίου 2024

**ΔΕΛΤΙΟ ΤΥΠΟΥ**

**ΑΑΔΕ: Μνημόνιο Συνεργασίας με τα διυλιστήρια για τη διαχείριση κατασχεμένων ενεργειακών προϊόντων**

Μνημόνιο Συνεργασίας υπεγράφη σήμερα μεταξύ του Διοικητή της Ανεξάρτητης Αρχής Δημοσίων Εσόδων (ΑΑΔΕ), Γιώργου Πιτσιλή και των εκπροσώπων της HELLENiQ ENERGY (Ελληνικά Πετρέλαια) και της MOTOR OIL ΕΛΛΑΣ, με στόχο τη θεσμοθέτηση της συνεργασίας του Δημόσιου και Ιδιωτικού τομέα για την καλύτερη αντιμετώπιση ζητημάτων διαχείρισης των κατασχεμένων ενεργειακών προϊόντων, σύμφωνα με το άρθρο 57 του Ν.5100/2024.

Ειδικότερα, με το Μνημόνιο Συνεργασίας συμφωνείται η εκ μέρους των εταιρειών:

* μεταφορά των κατασχεμένων Επαναδιυλίσιμων Ενεργειακών Προϊόντων με δική τους μέριμνα και έξοδα,
* φύλαξή τους εντός των εγκαταστάσεών τους, οι οποίες οφείλουν να πληρούν τα προβλεπόμενα μέτρα ασφάλειας
* επαναδιύλισή τους σε σύντομο χρονικό διάστημα, με την καταβολή στην ΑΑΔΕ εύλογου τιμήματος καθώς και των αναλογούντων δασμών και φόρων.

Με τη συνεργασία αυτή, επιτυγχάνεται:

* Ταχύτερη, ασφαλέστερη και αποτελεσματικότερη διαχείριση των κατασχεμένων εύφλεκτων ενεργειακών προϊόντων, προς όφελος του περιβάλλοντος και της οικονομίας.
* Προστασία της υγείας και της ασφάλειας των εργαζομένων και των συναλλασσόμενων, χάρη στην άμεση απομάκρυνση και φύλαξη των εύφλεκτων και επικίνδυνων υλικών.
* Όφελος για τον κρατικό προϋπολογισμό από εξοικονομήσεις δαπανών:
* φύλαξης, συλλογής και μεταφοράς, που πλέον αναλαμβάνονται εξολοκλήρου από τις εν λόγω εταιρείες,
* καταστροφής, καθώς το προϊόν επαναδιυλίζεται.
* Εμπέδωση της συνεργασίας του Δημόσιου με τον Ιδιωτικό Τομέα για θέμα κοινού ενδιαφέροντος που αφορά στην καταπολέμηση του λαθρεμπορίου και τη διαχείριση κρίσεων που σχετίζονται με εύφλεκτα ενεργειακά προϊόντα.

Βασικό πυλώνα της συνεργασίας των συμβαλλόμενων μερών αποτελεί η ανταλλαγή πληροφοριών και η αμοιβαία υποστήριξη, σε ό,τι αφορά την:

* αξιολόγηση του όγκου και των πηγών & αιτιών της παράνομης διακίνησης ενεργειακών προϊόντων
* λήψη προληπτικών μέτρων,
* παρακολούθηση της διακίνησης των παράνομων ενεργειακών προϊόντων
* υλοποίηση της επαναδιύλισης των κατασχεθέντων παράνομων ενεργειακών προϊόντων, με σκοπό τη διασφάλιση της αποτελεσματικής απομάκρυνσής τους από την κυκλοφορία.

Ο Διοικητής της Ανεξάρτητης Αρχής Δημοσίων Εσόδων, Γιώργος Πιτσιλής, δήλωσε: *«Με αφοσίωση και υπευθυνότητα, ενώνουμε τις δυνάμεις μας και είμαστε έτοιμοι να εργαστούμε μαζί για έναν κοινό στόχο: μια βιώσιμη, διαφανή και δίκαιη αγορά ενέργειας, που διασφαλίζει ταυτόχρονα το δημόσιο συμφέρον και την προστασία του κοινωνικού συνόλου, στην υπηρεσία των οποίων έχουμε θέσει τις δυνάμεις και το όραμά μας*.»